西鐵通車時九鐵曾經預期每日載客達20萬人次，但由於經濟不景，而且面對巴士競爭，鐵路唔方便而車費又偏高，因此西鐵通車初期平均只得10萬人次搭。由於市區車站唔喺心臟地段，亦令西鐵好耐都達唔到佢最初營運目標，而且經常要依賴巴士接駁，競爭形勢一直不利。除此之外，西鐵通車初期成日故障，九鐵公司主席田北辰曾經公開承諾若果西鐵故障情況再冇改善，佢會考慮唔撈。及後西鐵喺2004年8月1號推出月票計劃及同年12月20號推出節日通日票計劃，至令每日載客量喺2005年12月達到九鐵公司定下每日20萬人次搭嘅目標。